ઈસ્લામાબાદ- આગામી વર્ષોમાં પાકિસ્તાનમાં પાણીની ગંભીર કટોકટી સર્જાય તેવી શક્યતા છે. ઈન્ટરનેશનલ મોનેટરી ફંડ (IMF) સહિત અનેક આંતરરાષ્ટ્રીય સંગઠનોના રીસર્ચમાં આ પ્રકારનો ઘટસ્ફોટ કરવામાં આવ્યો છે. અહેવાલમાં જણાવવામાં આવ્યું છે કે, વર્ષ 2025 સુધીમાં પાકિસ્તાનમાં દુષ્કાળની પરિસ્થિતિ સર્જાઈ શકે છે. તો બીજી તરફ પાકિસ્તાને આ સંકટની સમસ્યાનો આરોપ ભારત પર લગાવ્યો છે. ઉલ્લેખનીય છે કે પાકિસ્તાનના અખબારોમાં હાલમાં આ મુદ્દો આ ચર્ચાનો વિષય બન્યો છે. પાકિસ્તાનના જાણીતા ઉર્દૂ અખબારે લખ્યું છે કે, જળ વિશેષજ્ઞો પાકિસ્તાનમાં વધી રહેલી પાણીની તંગી અને તેના લીધે ભવિષ્યમાં ઉદભવનારી ગંભીર સમસ્યા અંગે સરકારનું ધ્યાન દોરવા પ્રયાસ કરી રહ્યા છે. પરંતુ સરકારનું વલણ આ બાબતે અત્યંત ઢીલું છે. અખબારમાં લખવામાં આવ્યું છે કે, આંતરરાષ્ટ્રીય નદીઓના પાણીમાંથી પાકિસ્તાનનો કાયદેસરનો હિસ્સો લેવા માટે પક્ષ રજૂ કરવામાં સરકાર નિષ્ફળ પુરવાર થઈ છે ઉપરાંત નવા જળાશયોના નિર્માણમાં પણ બેદરકારી ભર્યું વલણ દાખવવામાં આવ્યું છે.